medieval-data/medieval-letters huggingface dataset:
EPISTOLA XXXVI. EPISCOPI SARAB. AD SUGERIUM.  Primo laudat eum impense; tum exposcit ab eo reliquias S. Dionysii, et excusat se quod, cum in Normanniam transiisset, visitare eum nequiverit ante suum in Angliam reditum.
Author: Sugerius S. Dionysii
Date:  [ al. JOSCELINUS]

Dilecto et merito diligendo patri et domino SUGERIO Dei gratia abbati Sancti Dionysii, regni Francorum rectori, JOSEELUS eadem gratia Sarab. episcopus, sub pennis cherubin manus hominis.

Opinionis vestrae odor, qui circumquaque diffunditur, nos de transmarinis partibus in amorem vestri currere fecit. Venimus ergo de finibus terrarum, vestram scilicet nostri temporis Salomonis audire sapientiam. Sapientiam audivimus, templum quod aedificastis aspeximus, ornamenta quae a vobis oblata sunt et offeruntur vidimus, ordinem ministrorum et ministeriorum attendimus: et merito in illius Australis reginae voces erumpimus, quia media pars non fuerit nobis nuntiata, et quoniam major est sapientia et opera quam rumor fuerit in terra nostra. Quis enim non miretur hominem unum tot et tanta sustinere negotia, ut et Ecclesiarum pacem conservet, statum reformet, et regnum Francorum armis tueatur, moribus ornet, legibus emendet? Merito itaque mare intrare debuimus, et vitam nostram velo et ventis committere, et longi itineris innumeras experiri difficultates, ut ad vestram possemus pervenire notitiam. Sed parcat nobis vestra serenitas, quod in discessu nostro a Gallia faciem vestram, sicut voluimus, videre non valuimus. Traxit nos inevitabilis necessitas, injuncta obedientia. Cum enim in Normanniam transissemus pro negotiis Ecclesiae nostrae, quae vobis ex parte aperueramus, vocavit nos dominus Cantuariensis metropolitanus noster ad matris nostrae Cantuariensis Ecclesiae negotia, et nec indulto nobis respirandi spatio in Angliam direxit. Excuset nos ergo apud se vestra benignitas, quos tam manifesta excusat necessitas. De caetero mittimus vobis archidiaconum nostrum, qui nos plenius excuset, et qui nobis amoris, quem erga vos habemus, fructum ex parte reportet: reliquias scilicet egregii martyris Dionysii, per quas non solum in nobis, sed in Ecclesia Sarab. perpetua nominis vestri memoria vivat. Caetera quae a vobis postulamus, vivae voci praesentium latoris commisimus. Valeat excellentia vestra, charissime Pater.
EPISTOLA XXXVII COMITIS ANDEGAVENSIS AD SUGERIUM.  Sanum se profitetur et paratum ad serviendum regi, perinde ac si rex praesens adesset.
Author: Sugerius S. Dionysii

SUGERIO Dei gratia venerabili abbati Sancti Dionysii charissimo suo, GAUFREDUS dux Normanniae et comes Andegavensis, salutem et dilectionem

Sciatis quod gratia Dei sanus sum et incolumis, et paratus facere praeceptum domini mei regis. Et ideo mando vobis, sicut charissimo meo, quod si necesse fuerit vocetis me ad servitium regis, et certissime habebitis me paratum ad omnia quae volueritis ad servitium regis, et diligentius quam si praesens adesset.
EPISTOLA XXXVIII. COMITIS THEOBALDI AD SUGERIUM ET RADULFUM COMITEM.  Rogat ne capiceriam Ecclesiae Carnotensis exigant jure regaliae, cum regale Carnotensis episcopatus ipse de rege teneat in feodum.
Author: Sugerius S. Dionysii

SUGERIO Dei gratia abbati Sancti Dionysii et comiti RAD. amicis suis, THEOBALDUS Blesensis comes salutem et dilectionem.

Relatum est nobis quod exigitis ab episcopo Carnotensi capiceriam Carnotensis Ecclesiae, qui eam de regali esse asseritis, quam Gaufredus bonae memoriae episcopus in manu sua tenebat, quando a saeculo migravit. Unde vobis notum fieri volo quod regale Carnotensis episcopatus de rege in feodum teneo cum alio feodo meo, ita quod decedente episcopo regale episcopatus meum proprium est, quousque alius substituatur. Et ideo vos rogo ut pro regali, quod meum est, capiceriam ab episcopo non requiratis; sed si eam precibus ab episcopo quaesieritis, inde me non intromitto. Valete.
EPISTOLA XLI. COMITIS VIROMANDENSIS AD SUGERIUM.  Rogat ut clericis Belvacensibus ad preces reginae pecunia indulgeatur de redditibus episcopatus Belvacensis, ad expensas itineris ipsorum ad papam pro electione Henrici in episcopum Belvacensem.
Author: Sugerius S. Dionysii
Date:  [RADULFUS]

SUGERIO Dei gratia abbati Sancti Dionysii, R. Viromandensis comes salutem.

Belvacenses clerici pro electione domni Henrici Romam properant ad apostolicum, et ad perficiendum hoc opus pecunia est eis necessaria. Rogat autem domina regina et vos et me, ut de reditibus episcopatus ex aliqua parte eis indulgeamus. Rogo itaque vos, quoniam hoc multum volo et laudo, ut ejus petitionem exaudiatis in tantum, ut Domino regi gratum sit, et honor ejus et noster, quoniam dominus noster est, et ei debemus quod pro alio non faceremus. Valete.
EPISTOLA XLIII. DECANI ET CONVENTUS AEDUENSIS AD SUGERIUM.  Rogant ut electioni Henrici, fratris Burgundiae ducis, assensum praebeat, ejusque personam papae commendet.
Author: Sugerius S. Dionysii
Date:  [WILLELMUS]

SUGERIO Dei gratia S. Dionysii venerando abbati, Patri et domino, W. , Eduensis Ecclesiae decanus cum universo conventu, salutem et debitam reverentiam.

Regiae excellentiae per omnia ut decet debitum honorem et dignitatem conservantes, vobis, cui divina providente clementia dominus noster rex vices suas commisit, electionem nostram juste et canonice factam praesentamus. Elegimus siquidem Henricum fratrem ducis Burgundiae, archidiaconum nostrum de regia stirpe ortum, consilio et assensu religiosarum personarum et totius cleri et populi. Obsecramus itaque excellentiam vestram, quatenus huic electioni nostrae assensum vestrum praebeatis, et litteris vestris personam electi domino papae commendetis.
EPISTOLA XLIV. DECANI NOVIOMENSIS AD EUMDEM SUGERIUM.  De electione Balduini abbatis de Castellione, in episcopum Noviomensem, ut vice domini regis ei assensum praebeat
Author: Sugerius S. Dionysii
Date:  [BALDUINUS]

SUGERIO Dei gratia Sancti Dionysii venerabili abbati et vicario regni, B. Noviomensis Ecclesiae decanus totumque capitulum salutem.

Religiosum et honestae famae virum abbatem de Castellione Balduinum consilio religiosorum virorum communi assensu capituli electum nobis in episcopum discretioni vestrae notificamus, et ut vice domini regis tam competenti et honestae electioni facilem praebeatis assensum, supplicamus.
EPISTOLA XLV EUGENII PAPAE AD SUGERIUM.
Author: Sugerius S. Dionysii

GENIUS episcopus servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Quoniam ad religiosorum spectat officium, etc. Vide in Eugenio III ad an. 1153.
EPISTOLA XLVI. ABBATIS CLARAEVALLENSIS AD SUGERIUM.
Author: Sugerius S. Dionysii

Amantissimo patri et domino SUGERIO Dei gratia venerabili abbati Beati Dionysii, frater BERNARDUS de Claravalle, salutem et orationes.

Benedictus Deus, qui in manu vestra operatus est salutem in ecclesia Sanctae Genovefae, ut domus Dei restitueretur ordini et disciplinae. Agit vobis gratias apostolica ipsa auctoritas, quod fideliter et efficaciter opus magnificum incoepistis. Agimus et nos quas possumus gratias, et quicunque Dominum diligunt in veritate. Rogamus itaque et obnixius postulamus ut secundum apostolicarum tenorem litterarum operi manuum vestrarum dexteram porrigatis, ut quod magnifice coeptum est, vestrae magnitudinis opera perfici possit in dies et feliciter consummari. Jam pro ecclesia Sancti Victoris charitatem vestram sollicitare superfluum judicavimus, quia omnium Ecclesiarum vobis custodia commissa esse noscitur. Sed his debetis amplius quarum religio amplius noscitur indigere.
EPISTOLA XLVIII. LUDOVICI REGIS AD SUGERIUM  Mandat ut res Reginaldi de Bulis, qui in Oriente remanebat, et haereditatem Drogonis defuncti servari curet.
Author: Sugerius S. Dionysii

LUDOVICUS Dei gratia rex Francorum et dux Aquitanorum, SUGERIO eadem gratia venerabili abbati Sancti Dionysii, salutem et gratiam.

Super Reginaldo de Bulis, qui nobiscum ad Dei servitium et nostrum peragendum in Orientis partibus remansit, vobis mandamus quatenus terrae suae, quam defuncto fratre suo Manasse jure patrimonii obtinere debet, et hominibus omnibus ad eum pertinentibus tanquam nostris propriis providentiae curam adhibeatis; et si quis eos in aliquo infestare voluerit, vos pro posse vestro vestrum illis impertiamini auxilium. Super Drogone de Munci, qui mortuus est, similiter vobis mandamus, quatenus haereditatem suam tanquam nostram propriam, ad nostram siquidem utilitatem, servari faciatis. Valete.
EPISTOLA XLIX. HENRICI FRATRIS REGIS AD SUGERIUM.  Expetitus in episcopum Belvacensem, rogat ut alius eligatur.
Author: Sugerius S. Dionysii

Amantissimo Patri et domino SUGERIO Dei gratia abbati Sancti Dionysii, HENRICUS indignus monachus Claraevallensis aeternam in Christo salutem.

Molestum mihi est quod occasione mei Belvacensis fatigatur Ecclesia. Unde et ab initio denuntiaveram clericis ne inutilem laborem assumerent, aut Ecclesiam ipsam damnosa dilatione gravarent. Utinam autem vel nunc ipsa vexatio eis dederit consilium vel intellectum ut, omni frustratoria dilatione praecisa, Ecclesiae Christi providere festinent, personam aliam idoneam tanto ministerio eligentes! Quod ut celeriter fieri jubeatis, et deinceps inaniter laborare, si id forsitan tentare voluerint, omnino prohibeatis, dilectam mihi in Christo paternitatem vestram obnixius et affectuosius rogo. Hoc enim indubitanter vos credere volo, quia quanto amplius super hoc laboris assumeretur, tanto amplius amitteretur. Valete in Domino semper.
EPISTOLA L LUDOVICI REGIS AD SUGERIUM ET ALIOS.  Mandat ut persolvi curent pecuniam quam mutuo acceperat per Ebrardum magistrum Templi.
Author: Sugerius S. Dionysii
Date:  [SAMSONI] [RADULFO]

LUDOVICUS Dei gratia Rex Francorum et dux Aquitaniae, S. Remensi archiepiscopo, SUGERIO Sancti Dionysii abbati famosissimo, et R. comiti de Perona, cognato et amico nostro charissimo, salutem et gratiam nostram.

Dilectioni vestrae mandamus quatenus ea quae Ebrardus magister Templi vobis mandaverit, certa habeatis. Nos siquidem eum ab Antiochia ad mutuo accipiendam pecuniam nobis necessariam sexto Idus Maii Acaron misimus. Ex Dei itaque parte vobis mandamus et nostra, quatenus eis persolvi pecuniam quam citius faciatis, quam per eos nobis mutuo acquisitam, ex litteris vobis missis audieritis.
EPISTOLA LI. EUGENII PAPAE EPISCOPIS ANTISSIODORENSI, SUESSIONENSI, ET SUGERIO.
Author: Sugerius S. Dionysii

EUGENIUS episcopus servus servorum Dei venerabilibus fratribus H. Antissiodorensi, G. Suessionensi episcopis, et dilecto filio suo abbati Sancti Dionysii SUGERIO, salutem et apostolicam benedictionem.

Dilectus filius noster L., etc. Vide in Eugenio III papa ad an. 1133.
EPISTOLA LII. LUDOVICI REGIS AD SUGERIUM.  Mandat ut Arnulfo Lexoviensi episcopo centum et quatuor marcas argenti rependat, quas Arnulfus regi mutuo dederat.
Author: Sugerius S. Dionysii

LUDOVICUS Dei gratia rex Francorum et dux Aquitanorum, SUGERIO abbati S. Dionysii dilecto et fideli suo salutem.

Sciatis quia Arnulfus Lexoviensis episcopus in magna necessitate praestitit mihi de suo auri et argenti quantum potuit, unde ei adhuc debeo centum et quatuor marcas argenti. Mando itaque vobis ut, remota omni excusatione et dilatione, eas illi de mea reddatis infra mensem postquam litteras istas receperitis, ita quod propter nullam causam ipse mihi offendatur vel disturbetur. Sciatis etiam quia praedictam pecuniam ei affidari feci.
EPISTOLA LIII. EJUSDEM AD EUMDEM ET VIROMANDENSEM COMITEM.  Ut mortuis Alberto Dalvolt et Hugone filio ejus, turrim de Andresel, quam praefatus Albertus regis permissu exstruxerat, ad suum usque reditum servari curent.
Author: Sugerius S. Dionysii
Date:  [RADULFO]

LUDOVICUS Dei gratia rex Francorum et dux Aquitaniae, SUGERIO eadem gratia venerabili abbati S. Dionysii, et R. Viromandensi comiti cognato et amico suo charissimo, salutem et gratiam nostram.

Dilectioni vestrae notum fieri volumus, Albertum Davolt, nostrum siquidem familiarem, in Christi nostroque servitio mortuum esse. Sed quoniam Hugonem ejus filium certa quorumdam relatione didicimus fuisse mortuum, ob hoc vobis ut amicis nostris mandare curavimus, quatenus turrim de Andresel, quam praefatus Albertus nobis siquidem consentientibus firmaverat, juxta nostrae voluntatis mandatum usque ad reditum nostrum servari faciatis, appositis et constitutis ex parte nostra custodiis, ne quid in nobis contrarietatis accidat. De caeteris vero rebus ad eum pertinentibus vobis mandamus quod sicut vestrae visum fuerit discretioni, illis honeste disponendo providentiae curam adhibeatis. Valete
EPISTOLA LIV. EJUSDEM AD EOSDEM.  Mandat ut domum suam de Gisortio diligentiori cura servari satagant.
Author: Sugerius S. Dionysii
Date:  [RADULFO]

LUDOVICUS Dei gratia rex Francorum et dux Aquitanorum, SUGERIO eadem gratia venerabili abbati S. Dionysii, et R. Viromandensi comiti, salutem et gratiam nostram.

Nostra vobis manifestavimus negotia, et iterum vobis notum facimus, ut juxta nostrae voluntatis mandatum, illa pro posse vestro adimplere festinetis. De caetero vobis ut fidelibus et amicis nostris charissimis mandamus, quatenus domum nostram de Gisortio ad nostram siquidem utilitatem servari faciatis, et diligentiori cura amodo provideatis. Valete.
EPISTOLA LV. EJUSDEM AD EOSDEM.  Mandat ut amico suo Arnulfo, Lexoviensi episcopo, sexaginta modios de optimo vino suo Aurelianensi dare non renuant.
Author: Sugerius S. Dionysii
Date:  [RADULFO] [ARNULFO]

LUDOVICUS Dei gratia rex Francorum et dux Aquitaniae, dilectis suis et amicis SUGERIO sancti Dionysii abbati, et R. Viromandensi comiti, salutem et gratiam.

Dilectioni vestrae mandando praecipimus quatenus dilecto et praecordiali amico meo A. Lexoviensi episcopo sexaginta Aurelianenses modios de meo optimo vino Aurelianensi dare non renuatis. Valete.
EPISTOLA LVI. EJUSDEM AD EOSDEM.  Ne suscipere recusent servitium Archimbaldi de Soliaco, querela de eo post reditum suum definienda.
Author: Sugerius S. Dionysii
Date:  [RADULFO]

LUDOVICUS Dei gratia rex Francorum et dux Aquitaniae, dilectis fidelibus suis SUGERIO venerabili abbati sancti Dionysii, et R. Viromandensi comiti salutem et gratiam.

Mandavit nobis Archimbaldus de Soliaco, quod de servitio nostro prosequendo ad voluntatem fidelium nostrorum praesto erit in omnibus ac devotus. Petit autem, quod si quid adversum nos egit, remaneat interim usque in reditum nostrum querela, atque in reditu nostro sit ad libitum nostrum in statu suo. Quia igitur vobis super omnibus ad honorem nostrum incumbit providere, mandamus vobis ut secundum quod rationis intuitus suggeret vobis, salvo honore nostro super his faciatis, et ejus servitium ad honorem nostrum suscipere non recusetis.
EPISTOLA LVIII. LUDOVICI REGIS AD SUGERIUM.  Multum se militibus Templi debere significat; et mandat ut pecunia quam ab eis mutuam acceperat, sine dilatione restituatur; tum scribit de dilato reditu suo.
Author: Sugerius S. Dionysii
Date:  [Gaufrido] [Radulfo]

LUDOVICUS, Dei gratia Francorum rex et dux Aquitaniae, dilecto et fidelissimo amico suo SUGERIO Beati Dionysii abbati reverendissimo, salutem et gratiam.

Honoris ac reverentiae et sustentationis summam, quam mihi et meis fratres Templi contulerunt, postquam in partes Orientis perveni, discretionem tuam latere minime volo. Non enim video nec videre possum quomodo etiam per parvi temporis spatium in partibus illis permanere vel moram facere potuissem, nisi eorum praecedente auxilio et sustentatione, quae nunquam mihi defecit a primo die quo in partibus illis fui, usque in hunc diem quo litterae istae a me discesserunt, et tunc maxime in eodem perseverabant. Quocirca tuam obnixe deprecor dilectionem quod si antea Dei amore ipsos diligebas, nunc quam maxime Dei et nostri amore eos diligere et manutenere non renuas, ita quod sentiant me pro ipsis intercessisse. De caetero autem pecuniam non modicam ex mea parte eos mutuasse, et super se accepisse tibi notifico, pro cujus redditu, ne domus eorum diffametur, vel destruatur, non convenit ut eos mendaces faciam, ne et ego cum illis turpiter mendax inveniar. Tibi ergo mandando supplico, quatenus sine dilatione duo millia marcas argenti eis reddas. Alia vero quae supersunt in debito praecepi G. de Rancone, ut ea illis diligenter reddere non differat. Quod se facturum mihi benigne promisit. Debet autem eis reddere triginta millia solidorum Pictaviensis monetae, de quibus licet mihi bonum responsum dederit, tamen si forte eos reddere noluerit, mandando tibi praecipio ut ipsum eos reddere moneas et reddere facias. Hoc enim illi praecepi, ne nimis pro tanto debito gravareris. Vale, sciens et intelligens quoniam in hoc primo transitu repatriare credidi. Sed Orientalis Ecclesiae oppressionem, et instantem ipsius terrae necessitatem inspiciens, pietate commotus, et totius Orientalis Ecclesiae precibus victus, usque ad Paschae transitum remanere ad ipsius Ecclesiae sustentationem promisi. Tunc vero repatriare, et ad regnum a Deo mihi praestitum redire, ipso favente et concedente, remota omni ambiguitate, proposui, et in animo firmavi. Similes litteras comiti R. scripsi de hac pecunia.
EPISTOLA LIX. EJUSDEM AD EUMDEM.  Declarat plura sibi a militibus Templi collata officia, et monet ut gravem vindictam faciat de rebus et personis eorum qui clericum venientem ad eorum capitulum membris decurtare praesumpserant.
Author: Sugerius S. Dionysii

LUDOVICUS, Dei gratia rex Francorum et dux Aquitanorum, charissimo suo SUGERIO Beati Dionysii abbati, salutem et intimam dilectionem.

Dici non potest quanta nobis obsequia, quantam ubique dilectionem exhibent nobis in terra Orientali milites Templi. Unde eorum damna, eorum injurias tanquam nostras, imo magis quam nostras graviter portamus. Cum itaque in ultionem injuriarum suarum nostram ubique operam debeamus, in his praecipue quas in regno nostro ad ignominiam nostram eis illatas audivimus, specialiter totam debemus. Ideoque dilectionem vestram per eam, quae ad invicem est, fidem nostram et vestram rogamus, monemus et obsecramus ut et de rebus et personis eorum qui clericum venientem ad eorum capitulum decurtare membris et abscindere praesumpserunt, condignam, gravem et manifestam vindictam, secundum quod intelligetis velle nostrum, tota diligentia faciatis.
EPISTOLA LX. EJUSDEM AD EUMDEM ET VIROMANDENSEM COMITEM.  Mandat ut pecuniam quam ipse a fratribus Religionis Hospitalis mutuo acceperat, reddi curent ante terminum mediae Quadragesimae.
Author: Sugerius S. Dionysii
Date:  [RADULFO]

LUDOVICUS, Dei gratia rex Francorum et dux Aquitaniae, SUGERIO eadem gratia venerabili abbati S. Dionysii, et R. Viromandensi comiti, salutem et gratiam nostram.

Vobis manifestum esse non dubitamus quod Orientalis Ecclesia quotidianis Saracenorum et infidelium persecutionibus desolata, adeo vocem suam exaltavit, ut nos Occidentalium partium incolas vocis suae clamore ad sui provocaret ultionem. Et quoniam rerum difficilium est ut sine labore magno et expensa acquiri minime valeant, pro tanti prosecutione negotii diversis saecularium tempestatum fluctibus propulsi fuimus, et in multis variisque expensis pecuniam nostram consumpsimus. Nostra itaque deficiente pecunia, Christi tamen negotium juxta nostrae devotionis propositum adimplere cupientes, a fratribus Religionis Hospitalis super hoc consilium deposcimus. Qui, quoniam nos semper dilexerant, in necessitate nostra nobis succurrendo, dilectionem suam opere impleverunt. Perfectio namque dilectionis exhibitio est operis. Ipsi igitur ad nostrae necessitatis supplementum mille marcas argenti ab extraneis acquisitas gentibus, quibusdam de baronibus nostris ex parte nostra de praefato argento existentibus nobis fidejussoribus, commodaverunt. Quapropter vobis ut amicis nostris charissimis mandamus quatenus terrae nostrae redditus coadunari faciatis: sic tamen ut impositus a nobis mediae scilicet Quadragesimae terminus non praetereat, quin omni occasione remota praefatis fratribus nostrum persolvatur debitum.
EPISTOLA LXII. COMITIS FLANDRENSIS AD SUGERIUM.
Author: Sugerius S. Dionysii

Domino et amico suo charissimo SUGERIO Dei gratia venerabili S. Dionysii abbati, T. Flandrensis comes salutem et totius dilectionis integritatem.

De dilectione vestra plurimum confidens, sanctitatis vestrae excellentiam cum multa devotione toto mentis affectu deprecor, ut quod de sustentatione Atrebatensis Ecclesiae benigne suscepistis, usque ad bonum finem constanter prosequamini, et electionem de magistro Hugone dilecto nostro ab Ecclesia pia devotione, et ut credimus, Dei voluntate factam, pro Dei amore et nostro ratam et inviolabilem faciatis permanere. Valete.
EPISTOLA LXIII. COMITIS NIVERNENSIS AD SUGERIUM.  Rogat ut certa die adsit apud Sanctum Dionysium gratia colloquendi.
Author: Sugerius S. Dionysii
Date:  [WILLELMUS]

Domino suo charissimo SUGERIO reverendo abbati Sancti Dionysii, W. comes Nivernensis, salutem et obsequium et debitam venerationem.

Secundum quod ex litteris vestris accepi, libenter me videretis, et mecum loqueremini, et ego nihilominus desidero vos videre. Ecce autem in proxima die Mercurii apud Sanctum Dionysium in orationibus esse disposui. Quamobrem, domine, vobis mando, et multum obsecro, quatenus vestra gratia ibidem adsitis, quia multum vobiscum volo loqui. Valete.
EPISTOLA LXIV. ABBATIS CLARAEVALLENSIS AD SUGERIUM.
Author: Sugerius S. Dionysii
Date:  [BERNARDUS]

Charissimo Patri et domino SUGERIO Beati Dionysii abbati, frater B. Claraevallensis vocatus abbas, salutem et dilectionem.

Oportet vos operari opera ejus qui vos reliquit in loco suo, imo opera Domini Dei vestri qui ad tale ministerium vos elegit. De operibus ejus est, quod ecclesia de Monte religionem induit et decorem, ubi vos novella illa plantatio consiliatorem et auxiliatorem magnum invenit. Supplicamus ut quod bene coepistis melius consummetis, et opponatis vos murum pro domo Israel, ut non praevaleat homo. Dignemini etiam consolari abbatem loci illius, quia pusillanimis est, quia sic convenit honori personae vestrae, et saluti animae vestrae et specialiter in tempore isto.
EPISTOLA LXV. COMITIS FLANDRENSIS AD SUGERIUM.  Scribit Robertum, regis fratrem, neutiquam ab eo bono animo et fraterno recessisse; contra quem paratum se profitetur ad honorem regni defendendum.
Author: Sugerius S. Dionysii
Date:  [THEODERICUS] [ f. ipse
per]

Venerabili abbati sancti Dionysii SUGERIO, T. Flandrensis comes salutem et integram dilectionem.

Jam pridem ad vos venissem, et super me quae a me requisiistis vobiscum contulissem, si non negotiis propriis, et praecipue ut creditoribus meis debitum solverem, occupatus fuissem. Porro qualis animi dominus Robertus frater regis erga dominum meum regem Franciae in itinere peregrinationis exstiterit, aliorum relationi credite. Caeterum dico vobis et mando quod dominus Robertus ante reditum suum a rege ad negotia regis Nazareth venire vocatus, omnino se absentavit, neque, ut mihi et reliquis principibus videbatur, a domino meo fraterno et bono animo recessit. Proinde sicut prudentiam et sanctitatem vestram decet, urbes et munitiones vobis commissas salva fide regi Franciae conservate; et si quid vobis adversitatis occurrerit, me adjutore et in virtute Dei propugnatore viriliter resistite. Itaque si quando vobis placet ut ad vos veniam, et de negotiis terrae vobis commissae conferam, secure me vocate, et utrum cum paucis an cum pluribus venire debeam, mihi mandate. Paratus sum enim in omnibus terram ad honorem domini mei regis defendere, et nulla pericula et labores, ut ei fideliter serviam, subterfugere. Valete.
EPISTOLA LXVI. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Quoniam sicut litterarum tuarum nobis inspecta series patefecit, etc. Vide in Eugenio III ad an. 1153.